Ved du, hvordan du uforskyldt kan ende i Skat Inddrivelse med en gældspost, og hvad der så sker?

Nej, vel? Men det er nok at misse en frist for indbetaling af B-skat med én dag. Derefter overgår »gælden« uden videre til Skat Inddrivelse, og du kan ikke længere bare sende Skat beløbet. Det foregår ikke ved en aktiv beslutning fra et fornuftigt menneske, men ved blind systemhandling. Det er både dyrt og dumt.

Skat returnerede nemlig de penge, jeg sendte til dækning af B-skatten, fordi jeg nu stod i deres inddrivelse. Nu figurerer jeg og beløbet så i statistikken med gæld til Skat. Fuldkommen overflødigt.

Beløbet forekommer heller ikke på årsopgørelsen som restgæld, så man kan frigøre sig for gælden ad den vej ved at indbetale en restskat. Det ville da også være alt for nemt og billigt for et krakket skattesystem. Det gør så til gengæld renterne af gælden – altså figurerer som restskat. Dem oplyses man ikke om, hvor stammer fra. Dem skal man selv udregne (!), selv om Skat allerede kender beløbet, og man skal selv indbetale renterne, selv om man ikke har en indbetalingskode. De koder er skam heller ikke sådan at få fat i, så jeg ulejliger Skat igen og igen for en gæld, jeg så gerne ville betale, hvis jeg kunne få lov.

I stedet står beløbet på årsopgørelsen under punktet »Danske formueoplysninger, indberettet af pengeinstitutter m.fl.« »M.fl.« er tilsyneladende bl.a. Skat. Derefter gør ingen noget andet end at udstede nye årsopgørelser, hver gang man indbetaler penge til dækning af de famøse renter. Sidst udløste 1 kr. en ny årsopgørelse. Der er nemlig ingen bagatelgrænse. Selv et ørebeløb kan føre til udstedelse af ny årsopgørelse. Så føler du trang til at få Skat til at bryde ned, så indbetal et beløb en gang om ugen til skat på f.eks. 1 kr., så udsteder systemet en ny årsopgørelse på de herlige nye oplysninger. Hvis alle gør det, må systemerne vel ende med at brænde sammen. Jeg synes, at systemet fortjener at brænde sammen.

Jeg bad om en klagevejledning, da jeg gerne vil klage over et sindssygt system. Men jeg kan kun klage over sagsbehandlingen. Det er nu ikke fordi, at sagsbehandlingen altid er forbilledlig, men når systemet er sindssygt, hvor meget kan man så forvente af de arme medarbejdere?

Hvis ikke der ændres på de procedurer, synker Skat sammen igen indefra. Ingen kan styre et tåbeligt system. Som det er nu, står der skyldnere i Skats systemer, som ikke ved, de står der. Der står skyldnere, som ikke ved, hvordan de kan komme til at betale, og skyldnere, der har betalt, men fået pengene smidt tilbage i hovedet, fordi »systemet« allerede har smidt gælden over i Skat Inddrivelse, helt overflødigt. Så tror pokker, at den uinddrevne gæld i Skat hele tiden vokser.

Og så ønsker Skat hele tiden, at man skal ringe til dem i stedet for at maile, chatte eller skrive. Der er permanent 15-20 minutters ventetid. Ren tortur. Tilbyd dog en chat i stedet, når I så gerne vil være mundtlige.